Emil Sylvegård

Chris Emil Sylvegård (s. 2. maaliskuuta 1993 Malmö, Ruotsi) on ruotsalainen jääkiekkoilija, joka pelaa SM-liigajoukkue Tapparassa. Hän on pelipaikaltaan vasen laitahyökkääjä.
Ura.
Seuraura.
Sylvegård on Malmö Redhawksin kasvatti. Hän voitti kauden 2008–2009 päätteeksi U16 SM:n mestaruuden. Kaudella 2009–2010 Sylvegård oli J18 Elitissä joukkueensa paras pistemies ja syöttäjä tehoilla 9+20=29. Kaudella 2010–2011 hän debytoi Redhawksin miesten joukkueessa Ruotsin toiseksi korkeimmalla sarjatasolla HockeyAllsvenskanissa, jossa vain 17-vuotias Sylvegård pelasi viisi runkosarjaottelua ilman tehopisteitä. Hän pelasi myös yhden European Trophyn ottelun.
QMJHL-joukkue Drummondville Voltigeurs varasi Sylvegårdin 47. pelaajana . Hän siirtyi joukkueeseen kaudeksi 2011–2012, jolloin Sylvegård teki runkosarjassa 31 tehopistettä. WHL-joukkue Regina Pats varasi hänet uudelleen kesän 2012 CHL:n varaustilaisuudessa numerolla 32. Sylvegård pelasi joukkueessa kauden 2012–2013.
Kaudeksi 2013–2014 Sylvegård palasi kotimaahansa ja siirtyi vuoden mittaisella sopimuksella Allsvenskan-joukkue Oskarshamniin. Hänen tulokaskautensa toi siellä 52 runkosarjaottelussa tehot 4+8=12. Kaudeksi 2014–2015 Sylvegård siirtyi kaksivuotisella sopimuksella sarjatasoa ylemmäs SHL-joukkue Luulajaan. Hän aloitti kautensa lainalla Allsvenskan-joukkue Asplövenissä, jossa Sylvegård pelasi kaikkiaan kuusi ottelua. Hän teki miesten pääsarjadebyyttinsä Mestarien liigassa 23. syyskuuta 2014 suomalaista Rauman Lukkoa vastaan. Sylvegård merkittiin Luulajan kakkosketjun vasempaan laitaan Chris Abbottin ja Lars Bryggmanin viereen. Hän teki ottelussa myös ensimmäisen pääsarjamaalinsa. SHL-debyyttinsä Sylvegård teki runkosarjan viidennellä kierroksella 25. syyskuuta 2014 vieraissa Leksandia vastaan. Hänet merkittiin Luulajan kakkosketjun oikeaan laitaan Jonathan Granströmin ja Lennart Petrellin viereen. Sylvegård sai ottelussa jääaikaa 11.53 minuuttia ja hän keräsi teholukeman +1. SHL-uransa avausmaalin Sylvegård teki kuudennessa ottelussaan 11. lokakuuta 2014 vieraissa Modoa vastaan. Ensimmäisen pudotuspelimaalinsa hän teki pudotuspelien ensimmäisen kierroksen avausottelussa 7. maaliskuuta 2015 Djurgårdenia vastaan, jolloin Sylvegård ratkaisi Luulajalle 1–0-voiton. Kaikkiaan hänen tulokaskautensa toi 47 runkosarjaottelussa tehot 4+6=10 ja yhdeksässä pudotuspeliottelussa tehot 1+1=2. Sylvegård pelasi myös kahdeksan Mestarien liigan ottelua tehopistein 2+1=3. Hän voitti CHL:n mestaruuden.
Sylvegård siirtyi kaudeksi 2016–2017 kaksivuotisella sopimuksella Linköpingiin. Kaudeksi 2018–2019 hän siirtyi kaksivuotisella sopimuksella Malmö Redhawksiin, jonne myös Sylvegårdin pikkuveli Marcus teki samalla jatkosopimuksen. Emil Sylvegård nimettiin joukkueen varakapteeniksi. Hän oli Mestarien liigassa Redhawksin paras pistemies ja maalintekijä tehoilla 6+3=9. Sylvegård teki SHL-uransa ensimmäisen kypärätempun 18. marraskuuta 2018 Timråa vastaan. Hänen ensimmäinen osumansa jäi Redhawksin 4–1-voittoon päättyneen ottelun voittomaaliksi. Sylvegårdin toinen maali syntyi ylivoimalla ja kolmas vastustajan tyhjään maaliin. Marraskuussa 2019 Sylvegård teki Redhawksin kanssa kolmivuotisen jatkosopimuksen. 
Kaudella 2020–2021 Sylvegård teki SHL:n yhden kauden piste-ennätyksensä tehoilla 17+10=27, joilla hän oli Malmö Redhawksin paras maalintekijä ja kolmanneksi paras pistemies. Sylvegård jakoi myös liigan maalipörssin kahdeksannen sijan seitsemän muun pelaajan kanssa. Hän voitti myös joukkueensa sisäisen tehotilaston lukemalla +10. Sylvegård siirtyi kaudeksi 2023–2024 kaksivuotisella sopimuksella Växjö Lakersiin, jonne siirtyi myös hänen pikkuveljensä Marcus.
Sylvegård siirtyi kaudeksi 2025–2026 vuoden mittaisella sopimuksella SM-liigajoukkue Tapparaan.
Maajoukkueura.
Sylvegård on pelannut Ruotsin A-maajoukkueessa 25 ottelua tehopistein 2+4=6. Hän teki A-maajoukkuedebyyttinsä Beijer Hockey Gamesissa 7. helmikuuta 2019 Tukholman Hovetissa Tšekkiä vastaan. Sylvegård merkittiin Ruotsin nelosketjun oikeaan laitaan Fredrik Händemarkin ja Emil Larssonin viereen. Ensimmäisen A-maajoukkuemaalinsa hän teki Nordic Cupissa 18. huhtikuuta 2019 Rødovressa Tanskaa vastaan.
Sylvegård on pelannut myös kolme poikien maaottelua.
Pelityyli.
Sylvegård on kuvaillut olevansa iso, vahva ja fyysinen pelaaja, joka viihtyy maalin edessä sekä kamppailutilanteissa. Hän on pyrkinyt tekemään myös pisteitä ja pelaamaan mahdollisimman kokonaisvaltaisesti, mutta maininnut tärkeimmiksi vahvuuksikseen kamppailuvoiman ja fyysisyyden.
Muuta.
Sylvegårdin pikkuveli Marcus pelaa hyökkääjänä Sveitsissä National Leaguen EHC Bielissä. Veljekset ovat pelanneet aiemmin joukkuetovereina Malmö Redhawksissa ja Växjö Lakersissa. Emilin vanhempi pikkuveli Hampus Sylvegård toimii Allsvenskan-joukkue Nybron päävalmentajana. Veljesten isä Patrik Sylvegård pelasi omalla urallaan seurassa hyökkääjänä pudotuspelit mukaan lukien yhteensä 381 Elitserien-ottelua Malmö Redhawksissa. Hän toimii nykyään seuran presidenttinä.